ДРЖАВНИ ПРОГРАМ ОБНОВЕ ОБЈЕКАТА ЈАВНЕ НАМЕНЕ У ЈАВНОЈ СВОЈИНИ У ОБЛАСТИ ОБРАЗОВАЊА, ОШТЕЋЕНИХ УСЛЕД ДЕЈСТВА ПОПЛАВА У МАЈУ И ЈУНУ 2023. ГОДИНЕ

**1. Област у којој се спроводе мере и територија на којој се спроводе мере**

Државни програм се односи на обнову објеката јавне намене у јавној својини у области образовања, који су оштећени услед дејства поплава у мају и јуну 2023. године, у складу са чланом 3. Закона о обнови након елементарне и друге непогоде („Службени гласник РС”, број 112/15).

Мере утврђене овим програмом спроводе се на делу територије Републике Србије у јединицама локалне самоуправе обухваћеним Одлуком о проглашењу елементарне непогоде („Службени гласник РС”, бр. 50/23, 55/23 и 58/23).

**2. Анализа затеченог стања и настале штете и сагледавање могућих даљних штетних последица**

Услед јаких кишних падавина и изливања бујичних и других водотокова у мају и јуну 2023. године, а који су изазвали штету на инфраструктури, локалној инфраструктури, објектима јавне намене у јавној својини, проглашена је ванредна ситуација у 64 града и општина.

На основу извештаја надлежних органа јединица локалних самоуправа, образовних установа и провере података на терену процењено је да је оштећено 17 објеката јавне намене у јавној својини у области образовања. Установљено је да су поплаве нанеле озбиљна оштећења и угрозиле рад установа, односно објеката јавне намене у јавној својини који су предмет овог програма. Објекти јавне намене у јавној својини у области образовања у појединим јединицама локалне самоуправе су у таквом стању оштећења да захтевају ургентну обнову и санацију ради хитног оспособљавања истих за обављање њихове основне делатности.

**3. Мере које треба предузети**

Мере које треба предузети ради обнове, а у циљу санације последица поплаве од јаке кише на објектима јавне намене у јавној својини у области образовања, у јединицама локалне самоуправе које су обухваћене Одлуком о проглашењу елементарне непогоде су:

1) Претходни и припремни радови и активности на изради техничке документације (предмери, предрачуни, пројекти, прибављање аката надлежних органа за обнову ових објеката, у складу са Законом о планирању и изградњи) („Службени гласник РС”, бр. 72/09, 81/09, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21 и 62/23);

2) У складу са чланом 143. Закона о планирању и изградњи, грађењу објекта, односно извођењу појединих радова може се приступити и без претходно прибављене грађевинске дозволе, ако се објекат гради непосредно пред наступање или за време елементарних непогода, као и ради отклањања штетних последица од тих непогода, непосредно после њиховог наступања, у случају хаварије на енергетским објектима или телекомуникационим системима, као и у случају рата или непосредне ратне опасности;

Објекат може остати као стални, ако инвеститор прибави грађевинску дозволу, односно решење из члана 145. тог закона, у року од једне године од дана престанка опасности које су проузроковале његово грађење, односно извођење радова.

**4. Начин и обим спровођења мера и критеријуми за спровођење мера**

Органи који учествују у припреми и реализацији обнове настојаће да процес обнове објеката јавне намене у јавној својини у области образовања, подразумева изградњу бољег система који ће наведене објекте и друштво у целини чинити отпорнијим на елементарне и друге непогоде.

Такође, приликом обнове јавних објеката у јавној својини у области образовања посебно ће се водити рачуна о потребама особа са инвалидитетом и старијим особама омогућавајући им несметан приступ и кретање.

Јединица локалне самоуправе приликом добијања обавештења о прихватању пројекта обнове од стране Министарства за јавна улагања (у даљем тексту: Министарство), покреће и спроводи поступак јавних набавки и закључује уговор са извођачем радова и пружаоцем услуге стручног надзора. Јединица локалне самоуправе дужна је да о свим фазама реализације пројекта обнове објекта јавне намене у јавној својини у области образовања извештава Министарство, у складу са уговором којим се уређују права и обавезе у реализацији пројекта, закљученим између Министарства и јединице локалне самоуправе.

Јединица локалне самоуправе доставља Министарству, ради плаћања, потписан и оверен захтев за плаћање, са документацијом о реализацији уговора (привремену и окончану ситуацију, фактуре, банкарске гаранције и друго) и извештај стручног надзора.

Министарство врши плаћање извођачу радова по претходно испостављеним и одобреним ситуацијама, а у складу са наведеним условима из овог одељка.

**5. Редослед спровођења мера**

Министарство ће приликом обнове редослед мера дефинисати на основу степена оштећења појединачних објеката и потребе за обновом истих ради омогућавања нормалног функционисања наведених објеката.

**6. Органи државне управе надлежни за координацију, односно носиоци појединих мера и активности**

Министарство је надлежно за координацију активности на реализацији овог програма обнове у сарадњи са министарством надлежним за послове образовања.

Носилац спровођења мера и активности из овог државног програма обнове је јединица локалне самоуправе, на начин описан у одељку 4. овог државног програма обнове.

**7. Рокови за спровођење мера**

Рок за спровођењe мера и активности на обнови објеката јавне намене у јавној својини у области образовања дефинисан је у складу са школским календаром. У случају да поједини радови на обнови објеката јавне намене у јавној својини у области образовања не буду завршени у горе наведеном року због недостатка финансијских средстава или неких других објективних и оправданих разлога, исти се могу реализовати уз сагласност Министарства и после овог рока.

**8. Процена потребних финансијских средстава и извор финансирања**

Средства за спровођење овe уредбе обезбедиће се из буџета Републике Србије, у корист апропријације економска класификација 484 – накнада штете за повреде или штету насталу услед елементарних непогода или других природних узрока, у износу од 1.000.000.000 динара.